La ghijotina ła ze na magnera doparà par ła decapitasion dei indivìdui condanai a ła pena de morte. Inventada in Fransa inte el XVIII secoło, ła ghea vesto larga difuzion, miga solché inte el so Paeze de orìzene, ma anca in Svìsara, Belzo, Zermània, Itàlia e inte el Stato Pontifiso. Sta cuà ła tołe el nome dal mèdego e pułìtego revołusionàrio franseze Joseph-Ignace Guillotin, el cuało, tutavia, no el ze sta l'inventore: eło el ze sta solché el lìder dei deputai che i dimandava a l'Asenblea nasionałe l'adosion de un strumento de ezecusion che el fuse uniforme par tuti i condanai e che el garantise na morte imediada e sensa sofarense. La ghijotina ła consta de fato, prinsipalmente, de na pezante lama de metało dasada cascar drio de un percorso obligà da un'altesa de poco pì de sora del coło del condanà, che cusita ła vegnea troncà de neto, evitando agonie ligae a łe ezecusion fate a fiło de spada. In Fransa ła ze sta doparada finmente al 1977, an de l'ultema ezecusion capitałe franseze, prima de l'abołision totałe de ła pena de morte inte el 1981.